Ο **Βαλέρι Βασίλιεβιτς Γκεράσιμοφ** (ρωσικά: *Валерий Васильевич Герасимов*‎‎
, 8 Σεπτεμβρίου 1955) είναι Ρώσος αξιωματικός του στρατού, νυν αρχηγός του Γενικού Επιτελείου των Ενόπλων Δυνάμεων της Ρωσικής Ομοσπονδίας, μέλος του Συμβουλίου Εθνικής Ασφαλείας της Ρωσίας, και πρώτος αναπληρωτής Υπουργός Άμυνας, αντικαθιστώντας τον Νικολάι Μακάροφ. Διορίστηκε σε αυτή τη θέση από τον πρόεδρο Βλαντίμιρ Πούτιν, στις 9 Νοεμβρίου 2012.

Θεωρείται ο ιθύνων νους του νέου στρατιωτικού δόγματος της Ρωσικής ομοσπονδίας και ο εισηγητής της ρωσικής προσέγγισης στις στρατιωτικές επιχειρήσεις του 21ου αιώνα, του *Πολέμου Νέας Γενιάς,* σύμφωνα με τη ρωσική στρατιωτική σκέψη ή *Δόγμα Γκεράσιμοφ,* όπως έχει επικρατήσει να λέγεται στη Δύση.

Από τις 12 Ιανουαρίου 2023, είναι διοικητής όλων των στρατιωτικών δυνάμεων της Ρωσίας κατά της Ουκρανίας, στον Ρωσο-Ουκρανικό πόλεμο.

Επαγγελματική σταδιοδρομία
--------------------------

Γεννήθηκε από οικογένεια εργατών στο Καζάν της Ταταρικής αυτόνομης δημοκρατίας της Σοβιετικής δημοκρατίας της Ρωσίας. Ακολούθησε το στρατιωτικό επάγγελμα αποφοιτώντας από τη Στρατιωτική Σχολή Σουβόροφ (1971–1973), την Ανώτερη Σχολή Διοίκησης Τανκ, την Ακαδημία Στρατιωτικών Τεθωρακισμένων Δυνάμεων Malinovsky (1984–1987) και τη Στρατιωτική Ακαδημία του Γενικού Επιτελείου των Ενόπλων Δυνάμεων της Ρωσίας (1995–1997).

Από τις θέσεις στις οποίες έχει υπηρετήσει ξεχωρίζουν η διοίκηση της 58ης στρατιάς στον δεύτερο πόλεμο της Τσετσενίας (2001 - 2003) και η διοίκηση της Κεντρικής Στρατιωτικής Περιοχής (2012). Από το 2010 ως το 2012 υπηρέτησε ως αναπληρωτής Αρχηγός του Γενικού Επιτελείου των Ενόπλων Δυνάμεων της Ρωσίας, ενώ στις 9 Νοεμβρίου 2012 προήχθη στη θέση του Αρχηγού αλλά και του αναπληρωτή Υπουργού Άμυνας της χώρας (το αξίωμα του αναπληρωτή Υπουργού Άμυνας το αναλαμβάνει πάντα ο Αρχηγός του Γενικού Επιτελείου).

Η επιλογή του Γκεράσιμοφ για να αντικαταστήσει τον αποστρατευθέντα αρχηγό του Γενικού Επιτελείου, στρατηγό Νικολάι Μακάροφ, ήταν πρόταση του Υπουργού Άμυνας, Σεργκέι Σοϊγκού, προς τον Πρόεδρο της Ρωσίας, η οποία και έγινε αποδεκτή.

Στρατιωτική σκέψη
-----------------

Αν και ο Γκεράσιμοφ έχει κάνει μόνο τρεις δημόσιες παρεμβάσεις, το σκεπτικό που ανέπτυξε σε αυτές επηρέασε καθοριστικά όχι μόνο τη Ρωσία (η συνεισφορά του στο επίσημο κείμενο «Το στρατιωτικό δόγμα της Ρωσικής Ομοσπονδίας» του 2014 ήταν καθοριστικής σημασίας), αλλά και την στρατιωτική σκέψη στη Δύση. 

### Η αξία της Επιστήμης έγκειται στην πρόβλεψη

Το άρθρο αυτό του Γκεράσιμοφ δημοσιεύτηκε στην ρωσικό περιοδικό «Στρατιωτικός - Βιομηχανικός Ταχυδρόμος» *(Voenno-promyshlennyi kur'er)*, στο τεύχος της 27ης Φεβρουαρίου 2013 και πραγματεύεται τις νέες συνθήκες πολέμου που έχουν διαμορφωθεί από τις αρχές του 21ου αιώνα και το πως πρέπει να οργανωθούν οι ρωσικές ένοπλες δυνάμεις υπό τα νέα δεδομένα.

Σύμφωνα με τη θεώρηση του Γκεράσιμοφ, οι εξεγέρσεις που έλαβαν χώρα κατά της διάρκεια της Αραβικής Άνοιξης, το 2010 και 2011, ήταν η αρχή των πολέμων νέας γενιάς, όπως τους ονομάζει. Ο στρατηγός κατανοεί τα γεγονότα ως αποτέλεσμα των ενεργειών των ΗΠΑ και αυτό το είδος του αμερικανικού πολέμου προσπαθεί να κατανοήσει και να διαμορφώσει προς όφελος της Ρωσίας.

Ο πόλεμος της νέας γενιάς χαρακτηρίζεται από την ενίσχυση του ρόλου των μη στρατιωτικών μέσων για την επίτευξη των τελικών πολιτικών και στρατηγικών στόχων σε σχέση με τα στρατιωτικά. Οι μέθοδοι σύγκρουσης περιλαμβάνουν τη χρήση πολιτικών, οικονομικών, ενημερωτικών, ανθρωπιστικών και άλλων μη στρατιωτικών μέτρων, σε συνδυασμό με τον συντονισμό και τον έλεγχο των διαμαρτυριών του πληθυσμού. Τα στρατιωτικά μέσα συνεπικουρούν με τη μορφή επιχειρήσεων των μονάδων ειδικών δυνάμεων και επίλεκτων μικρών σωμάτων, ενώ η ανοιχτή χρήση ένοπλης εμπλοκής είναι η έσχατη λύση και μόνο για την επίτευξη της τελικής επιτυχίας.

Πέρα από το εξωτερικό της χώρας, η αναπροσαρμογή των ρωσικών στρατιωτικών μονάδων πρέπει να αφορά και το εσωτερικό της χώρας, με την οργάνωση εδαφικής άμυνας, καθώς και τη δημιουργία σωμάτων που να μπορούν να επεμβαίνουν έγκαιρα και έγκυρα σε οποιαδήποτε επίθεση, οποιουδήποτε είδους εξαπολύεται προς την εδαφική επικράτεια ή τον πληθυσμό της Ρωσίας.

Με βάση αυτή την προοπτική ο Γκεράσιμοφ αναρωτιέται για το είδος του στρατού που χρειάζεται πλέον η Ρωσία εκμεταλλευόμενη την πρωτοπόρα στρατιωτική σκέψη του παρελθόντος, όταν Σοβιετικοί στρατιωτικοί και θεωρητικοί μπόρεσαν να αναπτύξουν πρωτοπόρες μεθόδους και στον Β΄ Παγκόσμιο πόλεμο αλλά και στο πόλεμο του Αφγανιστάν, όπως και την ανάπτυξη της σημερινής στρατιωτικής επιστήμης, καθώς και τον μη τυποποιημένο τρόπο σκέψης μπορούν να οδηγήσουν στον εκσυγχρονισμό των ενόπλων δυνάμεων. 

Το άρθρο διαβάστηκε και σχολιάστηκε πολύ στη Δύση. Με βάση την αγγλική μετάφραση της ομιλίας στο μπλογκ του Αμερικανού αναλυτή, Μαρκ Γκαλλεότι, και του τίτλου που επέλεξε για το άρθρο του, "The ‘Gerasimov Doctrine’ and Russian Non-Linear War" δημιουργήθηκε η σχετική παραφιλολογία που κατέληξε στην αποδοχή και χρήση του (ανακριβούς) όρου Δόγμα Γκεράσιμοφ στα δυτικά ΜΜΕ.

Παραπομπές
----------

1. ↑  «Путин назначил Валерия Герасимова начальником Генерального штаба Вооружённых Сил» (Ρωσικά) 9  Νοεμβρίου 2012.
2. ↑  «Сирия добавила России героев». 4  Μαΐου 2016.
3. ↑  «Начальник Генштаба Валерий Герасимов получил высшую воинскую награду за операцию в Сирии»
4. ↑  pravo.by/document/?guid=2012&oldDoc=2010-81%2F2010-81%28004-006%29.pdf&oldDocPage=2.
5. ↑  «Глава Генштаба ВС России награжден медалью минобороны Азербайджана - ФОТО». 7  Απριλίου 2014.
6. ↑  function.mil.ru/news\_page/country/more.htm?id=12396412.
7. ↑  «New appointments at Defence Ministry». *President of Russia* (στα Αγγλικά). Ανακτήθηκε στις 24 Φεβρουαρίου 2022.
8. ↑  «Profile: Russia's new military chief Valery Gerasimov» (στα αγγλικά). *BBC News*. 2012-11-09.. Ανακτήθηκε στις 2022-02-24.
9. ↑  "It was also in 2013 that Russian military writers began writing about "new generation warfare" and the Chief of the General Staff, General Valery Gerasimov, called for "rethinking on the forms and methods of warfare.""
10. ↑
11. ↑
12. ↑
13. ↑  «Αρχειοθετημένο αντίγραφο» (PDF). Αρχειοθετήθηκε από το πρωτότυπο (PDF) στις 2 Ιουνίου 2022. Ανακτήθηκε στις 31 Μαΐου 2022.
14. ↑  "...Gerasimov thought hybrid war was what the US had used to foment the Arab Spring uprisings and that Washington was trying to use it against Moscow. ..."
15. ↑
16. ↑

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Βαλέρι Γκεράσιμοφ** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 342147266929235482693
* LCCN: n2021031109
* GND: 1172392870

 |

 |